รมว.ต่างประเทศ ขอบคุณผู้นำฝ่ายฟินแลนด์ ที่แสดงความมุ่งมั่นหามาตรการคุ้มครองดูแลสวัสดิภาพแรงงานไทย พร้อมเชิญชวนให้ฟินแลนด์พิจารณาความร่วมมือด้านการพัฒนาในกรอบไตรภาคีกับไทย
นายดอน ปรมัตถ์วินัย รัฐมนตรีว่าการกระทรวงการต่างประเทศ กล่าวขอบคุณผู้นำฝ่ายฟินแลนด์ ที่แสดงความมุ่งมั่นที่จะหามาตรการคุ้มครองดูแลสวัสดิภาพแรงงานไทยที่ไปเก็บผลไม้ป่าในฟินแลนด์ โดย รัฐมนตรีว่าการกระทรวงการต่างประเทศฟินแลนด์ย้ำถึงความพร้อมที่จะหาแนวทางสร้างหลักประกันให้กับแรงงานไทยให้ได้รับการคุ้มครองสิทธิอย่างเป็นธรรมจากการทำงานซึ่งแรงงานจากไทยถือเป็นแรงงานหลักของอุตสาหกรรมที่สำคัญนี้ของฟินแลนด์ ขณะเดียวกันทั้งสองฝ่ายได้แลกเปลี่ยนความเห็นเกี่ยวกับสถานการณ์ต่างๆ ในภูมิภาคเอเชีย อาทิ ปัญหาในทะเลจีนใต้ ปัญหาอาวุธนิวเคลียร์บนคาบสมุทรเกาหลี และปัญหาผู้หนีภัยการสู้รบในรัฐยะไข่ของเมียนมา ตลอดจนบทบาทของไทยในการเป็นประธานอาเซียนในปี 2562 

ในโอกาสนี้ นายดอน เชิญชวนให้ฟินแลนด์พิจารณา ความร่วมมือด้านการพัฒนาในกรอบไตรภาคีกับไทย หรือเข้าร่วมเป็นหุ้นส่วนการพัฒนาในกรอบ ACMECS ซึ่งจะเปิดโอกาสให้ฟินแลนด์มีบทบาทความร่วมมือโดยตรงกับสมาชิก 5 ประเทศที่อยู่บนผืนแผ่นดินใหญ่เอเชียตะวันออกเฉียงใต้ ทั้งนี้ ทั้งสองฝ่ายเห็นพ้องที่จะร่วมกันส่งเสริมความสัมพันธ์อาเซียนกับสหภาพยุโรปและความร่วมมือในระดับภูมิภาคให้เข้มแข็งยิ่งขึ้นโดยใช้ประโยชน์จากสถานะการเป็นประธานอาเซียนของไทยในปีหน้า และการเป็นประธานคณะมนตรีแห่งสหภาพยุโรปของฟินแลนด์ในช่วงครึ่งหลังของปี 2562

รัฐมนตรีว่าการกระทรวงการต่างประเทศ ยังได้แจ้งให้ฝ่ายฟินแลนด์ทราบเกี่ยวกับพัฒนาการด้านการเมืองของไทย และการดำเนินการตามโรดแมปเพื่อมุ่งสู่การเลือกตั้งและการสร้างประชาธิปไตยที่ยั่งยืน โดยย้ำว่ารัฐบาลกำลังดำเนินการทุกอย่างอย่างรอบคอบ เพื่อไม่ให้เกิดปัญหาความขัดแย้งขึ้นอีกภายหลังการเลือกตั้ง